ჯორჯინია სპენსერი

მარგარეტ ჯორჯიანა სპენსერი, გრაფინია სპენსერი , დ. 8 მაისი, 1737, სენტ-ჯეიმსის სასახლე, ლონდონი — გ. 18 მარტი, 1814, სენტ-ოლბანსი) — ბრიტანელი არისტოკრატი და ფილანთროპი, დიპლომატ სტივენ პოინტცისა და ანა მარია მორდაუნტის ქალიშვილი.

1754 წელს დაქორწინდა ჯონ სპენსერზე, იმ ეპოქის ერთ-ერთ ყველაზე მდიდარ ადამიანზე. ქორწინებაში ხუთი შვილი შეეძინათ (ორი გარდაიცვალა), მათ შორის იყო ჯორჯიანა, დევონშირის ჰერცოგინია. 1765 წელს ცოლ-ქმარი გრაფი და გრაფინია სპენსერები გახდნენ.

ადრეული წლები
მარგარეტ ჯორჯიანა პოინცი დაიბადა 1737 წლის 8 მაისს სენტ-ჯეიმსის სასახლეში და გახდა სტივენ პოინცისა და ანა მარია მორდაუნტის მეოთხე გადარჩენილი შვილი. მისი მამა წარმატებული დიპლომატი იყო, სწავლობდა იტონის ვაჟთა კოლეჯში, მუშაობდა კამბერლენდის ჰერცოგის სამდივნოში და იყო მეფე გეორგ -ის საიდუმლო საბჭოს წევრი. ჯორჯიანას დედა, ანა მარია მორდაუნტი, დედოფალ კაროლინა ბრანდენბურგ-ანსბახის ფრეილინა და ჯონ მორდაუნტის, პირველი ვიკონტ მორდაუნტის ქალიშვილი იყო. სტივენ პოინცი გარდაიცვალა, როდესაც ჯორჯიანას ცამეტი წელი შეუსრულდა, თუმცა ოჯახს საკმარისი ქონება დაუტოვა.

ქორწინება
1754 წელს 17 წლის ჯორჯიანა პოინცი შეხვდა 20 წლის ჯონ სპენსერს, რომელმაც თავისი ბებიის, სარა ჩერჩილის, მარლბოროს ჰერცოგინიასგან, უზარმაზარი ქონება მიიღო მემკვიდრეობით. ლედი პოინცი ჯონს „ანგელოზზე უფრო მშვენიერს“ უწოდებდა. მან თავის მეგობარს მისწერა: „ის არასოდეს იქნება ჩემი, თუმცა არასოდეს უარვყოფ, რომ სპენსერი ყველაზე მეტად მიყვარს ამ ქვეყნად.“ ჯონ სპენსერი არ იყო დარწმუნებული, მიიღებდა თუ არა ოჯახის თანხმობას ჯორჯიანასთან ქორწინებაზე, ამიტომ გადაწყვიტა, 21 წლის შესრულებამდე, რამდენიმე თვე ემოგზაურა, როდესაც მისი ნათესავების აზრს მნიშვნელობა აღარ ექნებოდა. საიდუმლო ქორწინება 1755 წლის 20 დეკემბერს ელთორპში გაიმართა, ქორწილიდან 11 დღის შემდეგ, როცა საქმროს 21 წელი შეუსრულდა. ხუთი დღის შემდეგ ქორწინების ოფიციალურად გამოცხადდა და მეჯლისი გაიმართა, რომელსაც დაახლოებით 500 სტუმარი დაესწრო.

ქორწინების პირველი წლები ბედნიერი იყო. 1757 წელს ჯორჯიანამ პირველი ქალიშვილი გააჩინა, რომელსაც დედის პატივსაცემად ანა მარია დაარქვეს, მაგრამ ოჯახში მას „საყვარელი ჯი“ ეძახდნენ. 1758 წელს დაიბადა მათი ვაჟი ჯორჯი, ხოლო 1761 წელს – მეორე ქალიშვილი გენრიეტა. სპენსერების ოჯახს დიდ ბრიტანეთში არაერთი სასახლე და მამული ეკუთვნოდა, თუმცა მეუღლეებს ყველაზე მეტად ელთორპში ცხოვრება უყვარდათ. 1764 წელს ოჯახი ლონდონში, ახალ რეზიდენციაში — სპენსერ-ჰაუსში გადავიდა. ეს ძვირფასი სასახლე შვიდი წლის განმავლობაში შენდებოდა და მისი ღირებულება 50,000 ფუნტ სტერლინგს შეადგენდა.

1756 წელს ჯონ სპენსერი ბრიტანეთის პარლამენტის თემთა პალატის წევრი გახდა. 1761 წელს მეფე ჯორჯ -მ მას ვიკონტ სპენსერისა და ელთორპის ბარონის ტიტულები უბოძა. 1765 წელს, ჰერცოგ ნიუკასლის მხარდაჭერით, ეს ტიტულები ვიკონტ ელთორპისა და გრაფ სპენსერის ტიტულებით შეიცვალა.

სპენსერები გულუხვი მეცენატები იყვნენ, მხარს უჭერდნენ მწერლებსა და მხატვრებს. თავიანთ ლონდონურ რეზიდენციაში ისინი სპექტაკლებსა და კონცერტებს მართავდნენ. ბიოგრაფ დონნა ენდრიუსის თქმით, ლედი სპენსერი „განსაკუთრებით ჭკვიანი და ძალიან განათლებული ქალი“ იყო. ის თავისუფლად საუბრობდა ფრანგულ და იტალიურ ენებზე, გარკვეული ცოდნა ჰქონდა ბერძნულში და სწავლობდა ბოტანიკას. ჯორჯიანას წერილების კრებული ბრიტანეთის ბიბლიოთეკაში დაცული ყველაზე დიდი კერძო წერილების კოლექციაა.

ლედი სპენსერი ცნობილი ფილანტროპი იყო და ერთ-ერთ პირველ ქალბატონად ითვლება დიდ ბრიტანეთში, ვინც აქტიურად იყო ჩართული ქველმოქმედებაში. ის ურთიერთობდა ქოლგის გამომგონებელ ჯონას ჰენვეისთან და მასთან ერთად განიხილავდა, როგორ შეიძლებოდა დახმარებოდა გაჭირვებულებს.

ჯონ სპენსერი ძალიან სუსტი ჯანმრთელობის ადამიანი იყო. ის გარდაიცვალა 1785 წლის 31 ოქტომბერს, 48 წლის ასაკში. მიუხედავად იმისა, რომ მეუღლესა და შვილებს უზარმაზარი ვალები დაუტოვა, ისტორიკოსი რიჩარდ მილვარდი აღნიშნავს, რომ „მან საგრძნობლად გააფართოვა ოჯახის მამულები, გაზარდა სპენსერების პრესტიჟი და შეაგროვა იტალიური მხატვრობის უნიკალური კოლექცია.“

ჯორჯიანა ქმრის გარდაცვალების შემდეგ იშვიათად ჩნდებოდა საზოგადოებაში. მან თავის ქალიშვილებს ურჩია, თავიდან აეცილებინათ ვალები, თუმცა მათი საქციელი ხშირად ამ გაფრთხილებას ყურად არ იღებდა.

1785 წელს ლედი სპენსერის უმცროსმა ქალიშვილმა, ქალიშვილი კაროლინა გააჩინა. ლედი სპენსერი მის გვერდით დარჩა და ეხმარებოდა ბავშვის აღზრდაში. ბებია აქტიურად იყო ჩართული კაროლინას აღზრდაში, რომელიც მომავალში ცნობილი გახდა ლორდ ბაირონთან სიყვარულით ურთიერთობით.

ჯორჯიანა 1814 წლის 18 მარტს სენტ-ოლბანსში გარდაიცვალა და თორმეტი დღის შემდეგ ნორთჰემპტონშირის ბრინგტონში დაკრძალეს.

შვილები
ჯონ სპენსერთან, ელთორპის ვიკონტსა და სპენსერების გრაფთან ქორწინებიდან, ჯორჯიანას ხუთი შვილი ჰყავდა, თუმცა მათგან მხოლოდ სამი გადარჩა:

ჯორჯიანა (1757-1806) – უილიამ კავენდინშის, 5-ე დევონშირის ჰერცოგის პირველი მეუღლე. ჰყავდა სამი შვილი. ასევე ჰყავდა ქორწინების გარეშე დაბადებული ქალიშვილი ჩარლზ გრეისთან ურთიერთობის შედეგად.
ჯორჯი (1758-1834) – 2-ე გრაფი სპენსერი და ელთორპის ვიკონტი. დაქორწინებული იყო ლავინია ბინგჰემზე და ჰყავდა ცხრა შვილი.
ჰენრიეტა (1761-1821) – ფრედერიკ პონსონბის, 3-ე გრაფ ბესბოროს მეუღლე. ჰყავდა ექვსი შვილი.
შარლოტა (1765-1766) – გარდაიცვალა ბავშვობაში.
ლუიზა (1769) – გარდაიცვალა დაბადებისთანავე.

ჯორჯიანა სპენსერი, შვილების მეშვეობით, უელსის პრინცესას დიანას და სარა (იორკის ჰერცოგინია) წინაპარია.